<classify> WAZIRI wa Madini, Dotto Biteko pichani amesema anaridhishwa na Utekelezaji wa Miradi ya Maendeleo kwa Jamii CSR inayotekelezwa na Mgodi wa Dhahabu wa Geita GGM ikiwa na madhumuni ya kuifanya jamii inayozunguka mgodi huo kufaidika kutokana na uwepo wa rasilimali hiyo.Mnyonge mnyongeni lakini haki yake mpeni. Yapo mambo bado sikubaliani nao hasa kwenye masuala ya Local content hususani ajira, mishahara ya Watanzania na huduma na manunuzi bado sijaridhishwa. Lakini kuhusu CSR niseme ukweli GGM wanafanya vizuri sana, alisema Biteko wakati akiweka jiwe la msingi la jengo la Zahanati ya Magereza Geita miongoni mwa miradi ya CSR Geita Mjini.Biteko alisema GGM wamejenga zahanati kadhaa ikiwamo hiyo ya Magereza Geita, vyumba vya madarasa, barabara za lami, taa za barabarani, ujenzi wa soko kubwa la wamachinga Geita, soko kuu la dhahabu na miradi mingine, vyote hivyo ni miradi ya CSR inayotekelezwa na fedha za GGM. Aliongeza kuwa uwekaji wa jiwe la msingi la zahanati hiyo ya Magereza ni moja ya kielelezo hicho na amefurahi kusikia ujenzi huo unaendelea na utakamilika bila kukwama.Akisoma taarifa ya ujenzi wa zahanati hiyo, Mkuu wa Gereza Geita, Mussa Mkisi alimwambia mgeni rasmi kuwa ujenzi huo unaendelea vizuri na jumla Sh milioni 50 zimetengwa kutoka Mfuko wa CSR kukamilisha ujenzi huo. Aliongeza kuwa hadi kukamilika kwake, ujenzi huo utatumia Sh milioni 170 na zahanati hiyo ya kisasa itakuwa inatumiwa na wafungwa, mahabusu na jamii nzima inayozunguka zahanati hiyo.Kwa upande wa mgodi wa GGM kupitia Mkurugenzi Mtendaji wa mgodi, Richard Jordanson alisema wanaona fahari kutekeleza miradi inayo walenga wananchi wote moja kwa moja kwani miradi hiyo inakuwa ni kielelezo na kwamba wataendelea kutekeza miradi mbalimbali kwa kuzingatia miongozo ya utekelezaji wake.  <topic>: kitaifa 